b'\n_START_ARTICLE_\nEdnatolas\n_START_PARAGRAPH_\nEdnatolas (angl. ednatol)\xc2\xa0\xe2\x80\x93 geltonos spalvos detonacin\xc4\x97 (brizantin\xc4\x97) sprogstamoji med\xc5\xbeiaga, sudaryta i\xc5\xa1 58\xc2\xa0% etilendinitramino (angl. ethylenedinitramine; EDNA, Haleite) ir 42\xc2\xa0% TNT, kurios detonacijos greitis apie 7400 m/s. \xc5\xa0i sprogstamoji med\xc5\xbeiaga buvo i\xc5\xa1rasta JAV apie 1935\xc2\xa0m. ir naudota kaip B mi\xc5\xa1inio pakaitalas didel\xc4\x97se fugasin\xc4\x97se ir skeveldrin\xc4\x97se bombose._NEWLINE_Ednatol\xc4\x85 naudojo ir taip pat, kaip pentolit\xc4\x85\xc2\xa0\xe2\x80\x93 raketose, granatose ir prie\xc5\xa1tankiniuose sviediniuose. Ednatol\xc4\x85 liedavo i\xc5\xa1lydyt\xc4\x85 +80\xc2\xa0\xc2\xb0C temperat\xc5\xabroje kaip ir amatol\xc4\x85. Lietas jis stabilus, nehigroskopi\xc5\xa1kas, gali b\xc5\xabti ilgai laikomas._NEWLINE_Ednatolas nenaudojamas nekariniams reikalams. J\xc4\xaf naudojo tik kariniuose sprogmenyse, ypa\xc4\x8d Antrojo pasaulinio karo metu. Dabar ednatolas priskiriamas moraliai pasenusioms sprogstamosioms med\xc5\xbeiagoms ir prakti\xc5\xa1kai sutinkamas tik nesprogusiuose sprogmenyse.'